

***ข่าวประชาสัมพันธ์***

**มูลนิธิเอสซีจี ดูแลบุคลากรทางการแพทย์ต่อเนื่อง ล่าสุดมอบนวัตกรรมป้องกันโควิด-19 แบบเคลื่อนที่ ให้แก่ รพ.จุฬาฯ และ รพ.ศิริราช รวมมูลค่ากว่า 1.6 ล้านบาท**



**มูลนิธิเอสซีจี** เดินหน้าส่งมอบ **“นวัตกรรมป้องกันโควิด-19 แบบเคลื่อนที่” (Mobile Isolation Unit)** ให้โรงพยาบาลอีก 2 แห่ง ได้แก่ **โรงพยาบาลจุฬาลงกรณ์ สภากาชาดไทย และโรงพยาบาลศิริราช** เพื่อตอบโจทย์การใช้งานในรูปแบบต่าง ๆ ของบุคลากรทางการแพทย์ที่ต้องตรวจรักษาผู้ป่วยและผู้ที่เสี่ยงติดเชื้อโควิด-19 ด้วยระบบควบคุมความดันอากาศที่มีประสิทธิภาพ เเละระบบกรองอากาศระดับ HEPA ที่ช่วยกรองอากาศให้สะอาด ปลอดภัยต่อบุคลากรทางการแพทย์และผู้ป่วย โดยโครงสร้างทุกชิ้นมีความแข็งแรงและใช้พลาสติกที่มีคุณภาพสูงเป็นส่วนประกอบหลัก จึงสามารถติดตั้งและเคลื่อนย้ายได้อย่างสะดวก รวดเร็ว

ทั้งนี้ นวัตกรรมป้องกันโควิด-19 แบบเคลื่อนที่ดังกล่าว ประกอบด้วย **1.) ห้องแยกป้องกันเชื้อความดันลบแบบเคลื่อนที่ (Negative Pressure Isolation Room)** สำหรับปฏิบัติการในห้องฉุกเฉิน ห้องไอซียู หรือเป็นห้องพักผู้ป่วย **2.) ห้องตรวจเชื้อความดันลบหรือบวกแบบเคลื่อนที่ (Negative/Positive Pressure Isolation Chamber)** ช่วยให้แพทย์และพยาบาลสามารถสอดมือเข้าไปทำหัตถการ (Swab) โดยไม่ต้องสัมผัสโดยตรงกับผู้ป่วย **3.) แคปซูลเคลื่อนย้ายผู้ป่วยความดันลบ (Patient Isolation Capsule)** ป้องกันการแพร่กระจายของเชื้อระหว่างการเคลื่อนย้ายผู้ป่วย **4.) แคปซูลเคลื่อนย้ายผู้ป่วยความดันลบขนาดเล็ก สำหรับเข้าเครื่อง CT Scan (Small Patient Isolation Capsule for CT scan)** และ **5.) อุปกรณ์ครอบศีรษะคนไข้เพื่อลดการฟุ้งกระจายของเชื้อ สำหรับงานทันตกรรม (Dent Guard)**

การส่งมอบนวัตกรรมในครั้งนี้ มี **นางสาวสุวิมล จิวาลักษณ์ กรรมการและผู้จัดการมูลนิธิเอสซีจี และ ดร.สุรชา อุดมศักดิ์ ผู้ช่วยผู้จัดการใหญ่ ธุรกิจเคมิคอลส์ เอสซีจี ดูแลงานเทคโนโลยีและนวัตกรรม** ร่วมส่งมอบให้**โรงพยาบาลจุฬาลงกรณ์ สภากาชาดไทย** โดยมี **ศ.นพ.สุทธิพงศ์ วัชรสินธุ ผู้อำนวยการโรงพยาบาลฯ นพ.นิพนธ์ เขมะเพชร รองผู้อำนวยการโรงพยาบาลฯ พร้อมด้วย ผศ.(พิเศษ) นพ.สุรินทร์ อัศววิทูรทิพย์ ผู้ช่วยผู้อำนวยการฯ ด้านภาพลักษณ์องค์กร** เป็นตัวแทนรับมอบ ส่วน**โรงพยาบาลศิริราช** มี **ศ.ดร.นพ.ประสิทธิ์ วัฒนาภา คณบดี คณะแพทยศาสตร์ ศิริราชพยาบาล รศ.นพ.วิศิษฎ์ วามวาณิชย์ ผู้อำนวยการโรงพยาบาลฯ พร้อมด้วย รศ.ดร.นพ.ยงยุทธ ศิริวัฒนอักษร รองผู้อำนวยการโรงพยาบาลฯ** เป็นตัวแทนรับมอบ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*